Жорж Экгаўт

**Жорж Экгáўт** (; 27 траўня 1854, Антвэрпэн, Бэльгія – 29 траўня 1929, Скарбэк, Бэльгія) – бэльгійскі франкамоўны пісьменьнік, паэт, драматург, перакладнік і крытык. Сябра Каралеўскай акадэміі францускай літаратуры й мовы Бэльгіі (1920−1927). Прадстаўнік літаратурнага рэалізму і франкамоўнага натуралізму. Анархіст і гомасэксуал, аўтар скандальнага раману «Эскаль-Вігор» (*Escal-Vigor,* 1899) – аднаго зь першых у Эўропе і першага франкамоўнага раману на тэму гомасэксуальнасьці.

## Жыццяпіс
Паходзіў з заможнай сям'і. Рана згубіў бацькоў. Навучаўся ў пансыянаце ў Швайцарыі.  Вярнуўся ў Бэльгію, працаваў журналістам, карэктарам, літаратурным рэдактарам у *La Jeune Belgique*. У 1895 разам з Эмілям Вэрхарнам заснаваў літаратурны радыкальны часопіс *Le Coq Rouge* (*Чырвоны певень*).

## Творчасць
Флямандзец па паходжаньні, як і іншыя вядомыя бэльгійскія пісьменьнікі - Марыс Мэтэрлінк, Жорж Радэнбах - Экгаўт выбраў францускую мову з-за ейнага прэстыжу. Але пісьменьнік ня цураўся свайго флямандзтва, валодаў нідэрлянзкай мовай Флямандыі і часта, пад псэўданімам, пісаў раманы й іншыя тэксты на ёй.

Аўтар шматлікіх натуралісцкіх і ўпадніцкіх паэмаў, фантастычных казак і навэляў, раманаў і эсэ. Жорж Экгаўт пэўны час у СССР меў славу «бэльгійскага Горкага». А ў самой Бэльгіі яго часта называлі «бэльгійскім Мапасанам». Ягоная сьмелая і скандальная гендэрная і анархісцкая слава спрычынілася да невядомасьці гэтага аўтара ў нас. 

Так, у 1899 годзе ён апублікаваў свой вядомы раман-утопію (сяньня сказалі б гендэрную ўтопію) «Эксаль-Вігор», першы эўрапейскі раман, у якім сьмела, адкрыта, без забабонаў і кпінаў апісваецца гомасэксуальнае каханьне. Эскаль-Вігор — фантазійная назва адначасова мясцовасьці, выспы, замку, дзе адбываюцца падзеі раману. Эскаль-Вігор — гэта своеасаблівы закуток-парадыза, месца для ўцёкаў. Такім парадкам, Жорж Экгаўт стаўся першым пісьменьнікам-змагаром і актывістам гомасэксуальнай справы больш за сто год таму. Кніга выклікала скандал і суд. Дзякуючы ўмяшаньню вядомых францускіх пісьменьнікаў (Э. Заля, напрыклад) Жорж Экгаўд быў апраўданы. Па-беларуску даступная навэля Ж. Экгаўта «Татуіроўка» (*Le tatouage*).

Пісьменьнік працягваў агучваць і замацоўваць гомасэксуальную тэму ў літаратуры: ён піша іншыя эстэцкія, сьмелыя і надзвычай гомаэратычныя зборнікі навэляў, аповедаў: зборнік навэляў «Le Cycle patibulaire» («Злавесны цыкаль», 1892), «Mes communions» («Мае спавяданьні», 1895), раман «L'autre vue» («Іншае бачаньне», 1904), «Voyous de Velours» («Аксамітавыя злодзеі», 1904-1926). Некаторыя тэксты зьявіліся ў адным зборніку пасьля сьмерці пісьменьніка зусім нядаўна: напрыклад, гомаэратычныя навэлі «Le Quadrille du lancier» («Кадрыль улана», 2015).

## Цытаты
«Не, прырода не асуджае, ані адвяргае тое, што нас дабраслаўяе. Гэта хутчэй біблейныя рэлігіі хочуць, каб зямля нараджала нас на цноту і пакуты. Хлусьня!»

## Бібліяграфія
* Myrtes et cyprès, poèmes, Paris, Jouaust, 1877,
* La Danse macabre du pont de Lucerne, conte fantastique, 1878,
* Les Pittoresques, poèmes, Paris/Bruxelles, Librairie des Bibliophiles/Librairie Muquardt, 1879,
* Kees Doorik, roman, Bruxelles, Hochsteyn, 1883,
* Kermesses, contes, Bruxelles, Henry Kistemaeckers, 1885,
* Les Milices de Saint-François, roman, Bruxelles, Veuve Monnom, 1886,
* Les Nouvelles Kermesses, nouvelles, Bruxelles, Veuve Monnom, 1887,
* La Nouvelle Carthage, roman, Bruxelles, Kistemaeckers, 1888, Espace Nord, 2015,
* Les Fusillés de Malines, roman, Bruxelles, Lacomblez, 1891,
* Le Cycle patibulaire, nouvelles, Bruxelles, Kistemaeckers, 1892,
* Mes communions, nouvelles, Bruxelles, Kistemaeckers, 1895,
* Escal-Vigor, roman, Paris, Mercure de France, 1899,
* L'autre vue, roman, Paris, Mercure de France, 1904,
* Voyous de Velours, 1904-1926,
* Les Libertins d'Anvers. Légende et histoire des loïstes, récit, Paris, Mercure de France, 1912, 2009,
* La danse macabre du Pont de Lucerne, 1920,
* Dernières Kermesses, nouvelles, Bruxelles, Ed. de la Soupente, 1920,
* Le Terroir Incarné, roman, Bruxelles, La Renaissance d'Occident, 1922,
* Magrice en Flandre ou Le buisson des mendiants, roman, Bruxelles, Les Cinquante, 1927,
* Voyous de velours ou L'autre vue, roman, Bruxelles, La Renaissance du Livre, 1926; Mirande Lucien éd., Montpellier, Gaykitschcamp, 2015,
* Proses plastiques, Bruxelles, La Renaissance du Livre, 1929,
* Le Quadrille du lancier, Mirande Lucien éd., Montpellier, Gaykitschcamp, 2015.

## Беларускія пераклады
* Апошні ўраніст
* Татуіроўка

## Крыніцы

Катэгорыя:Франкамоўныя пісьменьнікі
Катэгорыя:Бэльгійскія літаратары
Катэгорыя:Франкамоўныя паэты
Катэгорыя:Франкамоўныя драматургі
Катэгорыя:Бэльгійскія драматургі
Катэгорыя:Бэльгійскія паэты
Катэгорыя:ЛГБТ у Бэльгіі
Катэгорыя:Нарадзіліся 27 траўня
Катэгорыя:Памерлі 29 траўня
Катэгорыя:Сябры Каралеўскай акадэміі францускай літаратуры й мовы Бэльгіі
Катэгорыя:Нарадзіліся ў 1854 годзе
Катэгорыя:Памерлі ў 1929 годзе
Катэгорыя:Нарадзіліся ў Антвэрпэне
Катэгорыя:Нарадзіліся ў Бэльгіі